**Közlemény**

A kormány kifejezett szándéka a lakosság közigazgatásba vetett bizalmának visszaállítása, a bürokrácia okozta indokolatlan társadalmi terhek mérséklése. A cél eléréséhez jelentős lépést jelent a lakossági adminisztratív terhek csökkentése.

Az elmúlt években több próbálkozás volt az adminisztratív terhek csökkentésére, azonban valamennyi kísérlet csak részeredményeket hozott, a tényleges megvalósításig legtöbb esetben nem jutottak el. Ennek következményeként ma Magyarországon a közigazgatás sok esetben önmagáért létező, az eljárások túlszabályozottak, bonyolultak, nehezen érthetőek.

Az Egyszerűsítési Program indítását 2011-ben rendelte el a kabinet a Magyary Zoltán Közigazgatás-fejlesztési Program részeként; 2013 közepére csaknem 230 ügyben kívánja egyszerűsíteni a lakosság életét a kormány.

A program végrehajtásában gyakorlatilag minden tárca részt vesz. Az Emberi Erőforrások Minisztériuma (EMMI) pályázatában 80-nál több, a Minisztérium főfelelősségébe tartozó eljárás egyszerűsítését vállalta az Államreform Operatív Program (ÁROP 1.2.6./A-2011-2012) támogatásával. Az eljárások a lakosság mindennapos ügyintézését teszik könnyebbé, érintve a család, gyermek (24 db eljárás), a szociális ellátások (19 db eljárás), az egészségbiztosítási ellátások (15 db eljárás), a nyugdíjjal kapcsolatos ügyek (22 db eljárás), az ingatlannal kapcsolatos ügyek (1 db eljárás), valamint a házassági ügyek (1 db eljárás) kérdésköreit.